Folketing
2008-11-12

Det er jo ikke en diskussion om økonomiske og politiske fordele og ulemper, som vælgerne kan tage stilling til, det er ren og skær manipulation. Det synes jeg er rigtig ærgerligt, specielt når manipulationen så bliver iklædt en faglighed, som jo også i en række sammenhænge meget, meget klart kan pilles af. For hvis man ser på nogle af de myter, som vi har hørt om i dag, nemlig at det er euroens skyld, at der har været inflation - altså prisstigninger - i andre lande, så må man sige, at man skulle tro, at vi havde euroen herhjemme, for prisstigningerne i Danmark har troligt fulgt prisstigningerne i eurolandene. Sådan er det. Det er jo en af de ting, som vi bliver nødt til stille og roligt at slå fast, nemlig at den type myter ikke hører hjemme i vores debat, fordi det bare gør det vanskeligt. Det er heller ikke nogen fordel, at der er et rentespænd mellem Danmark og eurolandene. Det er tværtimod en ulempe, fordi det giver usikkerhed.